Komisjoni teatis Euroopa Parlamendile, Euroopa Ülemkogule ja nõukogule

Tööhõive ja majanduskasvu tagamisele suunatud kindel ELi kaubanduspoliitika

Tänapäevases maailmamajanduses on kaubandusel äärmiselt oluline roll majanduskasvu, tööhõive ja konkurentsivõime tagamisel ning EL on seadnud ülesandeks tagada avatud ja norme järgiv kauplemissüsteem. Praegu toetab eksport üht seitsmest tootmissektori töökohast (s.o üle 30 miljoni töökoha, mida on kaks kolmandikku rohkem kui 15 aastat tagasi), samal ajal kui import on üks põhilisi tootlikkuse suurendamise allikaid ning tagab tarbijatele suuremad valikuvõimalused ja odavamad tooted. Tootmine ELis ei sõltu mitte üksnes energia- ja toormeimpordist, vaid osade, komponentide ja kapitalikaupade, näiteks masinate impordist. Need tooted kokku moodustavad 80 % ELi impordist.

Samas ei tasu olla naiivne. Vaba kaubandus peab olema ka aus ning ebaausad kaubandustavad, näiteks välistootjate ja valitsuste rakendatavad dumping ja subsideerimine, tekitavad suurt kahju ELi tööstusele ja töötajatele ning vähendavad toetust vabakaubandusele, mida eri suundadest niigi rünnatakse. Komisjoni jaoks on küsimuseks see, et üleilmastumine peab toimima ausalt kõikide huvides.

Kolmandate riikide rakendatavad ebaausad kaubandustavad muutuvad üha suuremaks probleemiks. Valitsuste sekkumise, üüratute subsiidiumide ja hindu moonutava poliitika tõttu on tekkinud väga palju ülemäärast tootmisvõimsust ja dumpinguhindadega eksporti ELi turul. Sel aastal on tootmisvõimsuse suure ülejäägi tõttu kannatanud ELi terasetööstus. Ainuüksi Hiinas on terasetootmisvõimsuse ülejääk hinnanguliselt 350 miljonit tonni, mis on peaaegu kaks korda suurem liidu aastatoodangust. Terase import Hiinast ELi on viimase kolme aasta jooksul järsult kasvanud. Mahtude suurenemise tõttu langes mõne terasetoote turuhind kuni 40 %, kahjustades eelkõige terasetööstust, kus alates finantskriisi algusest on kadunud 40 000 töökohta. Ülemäärane tootmisvõimsus on väga kiiresti tekkimas ka muudes sektorites, näiteks alumiiniumitootmises. Hiinas on alumiiniumitootmisvõimsuse ülejääk ligikaudu kümme miljonit tonni, mis on kaks korda rohkem kui viis aastat tagasi ja mille põhjuseks on subsideeritud energia (mille osakaal alumiiniumitootmise kuludes on kuni 40 %).

Peale selle võib Maailma Kaubandusorganisatsiooni teiste suuremate liikmete kehtestatud kõrgemate tollimaksude tõttu tekkida olukord, et dumpinguhindadega toodete kaubavood suunatakse ümber ELi turule, mille olukord halveneb veelgi.

Kuna ELi turule saabub tootmisvõimsuse ülejääki väga suures mahus, on Euroopa Komisjon võtnud enneolematult palju dumpingu- ja subsiidiumidevastaseid meetmeid. Tänu nendele on kaitstud ligikaudu 315 000 töökohta Euroopas, seda eelkõige raua- ja terasetööstuses, keemiatööstuses ja sellega seotud tööstusharudes, keraamikatööstuses ja masinaehituses. Selleks et kaitsta ELi terasetööstust ebaausa konkurentsi eest, on ainuüksi selles tööstusharus juba rakendatud 39 dumpingu- ja subsiidiumidevastast meedet, millest 17 on seotud Hiinaga. ELis kehtiva õiguse piires on komisjon täies mahus rakendanud olemasolevaid kaubanduse kaitsevahendeid, kaasa arvatud impordi registreerimine, suurem läbipaistvus, meetmete kiirem kehtestamine ja erandkorras ka juhtumite algatamine kahju tekkimise ohu korral.

Samas oleme saavutamas piiri, kus välise ületootmisvõimsuse ja dumpingu ohjeldamine praegu ELis kaubanduse kaitse suhtes kehtivate õigusaktide alusel on veel otstarbekas. Selleks et säilitada Euroopas töökohad ja tagada aus konkurents avatud turgudel, on äärmiselt oluline, et ELi kaubanduse kaitsevahendid oleksid neid üleilmseid probleeme silmas pidades ka tulemuslikud. Seepärast tuleb komisjoni 2013. aasta ettepanek kaubanduse kaitsevahendite ajakohastamise kohta kiiremas korras vastu võtta.

Lisaks muutub rahvusvaheline õigusraamistik, kuna Hiina, Vietnami ja Tadžikistani Maailma Kaubandusorganisatsiooniga ühinemise protokollide teatavad dumpingu arvutamise sätted aeguvad varsti. Komisjon kavandab teha täiendavaid muudatusi ELis praegu kehtivatesse kaubanduse kaitsevahendeid käsitlevatesse õigusaktidesse, sealhulgas töötada välja dumpingu arvutamise uue metoodika, mis võimaldab võtta meetmeid äsja ilmnenud subsiidiumide suhtes ja tagada nõuetekohase ülemineku uuele korrale.

Komisjoni arvates on praegu hädavajalik ajakohastada ja karmistada ELi kaubanduse kaitsevahendeid ning muuta need õiguskindlamaks.